NARIADENIE KOMISIE (ES) č. 2636/1999
zo 14. decembra 1999
o oznamovaní informácií o zbere tabaku od roku 2000, ktorým sa zrušuje nariadenie (EHS) č. 1771/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu so surovým tabakom1, naposledy zmenené a doplnené nariadením (EHS) č. 660/19992, a najmä na jeho článok 21,
keďže:
(1) Je potrebné ustanoviť informácie oznamované podľa nariadenia (EHS) č. 2075/92 a predpisy prijaté na jeho uplatňovanie.
(2) V záujme účinnej správy by tieto informácie mali byť zoskupené a mal by sa stanoviť harmonogram ich predkladania.
(3) Členské štáty oznamujú Komisii požadované informácie o sektore surového tabaku podľa nariadenia Komisie (EHS) č. 1771/933 o oznamovaní informácií o zbere tabaku od roku 1993. Toto nariadenie odkazuje na nariadenie nahradené nariadením Komisie (ES) č. 2848/98 z 22. decembra 1998, ktorým sa ustanovujú podrobné pravidlá uplatňovania nariadenia Rady (EHS) č. 2075/92 pokiaľ ide o systém prémií, pestovateľské kvóty a špecifickú pomoc pre odbytové organizácie výrobcov v sektore surového tabaku4, naposledy zmeneného a doplneného nariadením (ES) č. 2162/19995. Nariadenie (EHS) č. 1771/93 by sa preto malo zrušiť.
(4) Opatrenia ustanovené v tomto nariadení sú v súlade so stanoviskom Riadiaceho výboru pre tabak,
PRIJALA TOTO NARIADENIE:
Článok 1
Členské štáty oznamujú informácie stanovené v prílohách I až III v súlade s termínmi stanovenými v týchto prílohách.
Informácie sa poskytujú za každý zber a každú skupinu odrôd.
Článok 2
Členské štáty prijmú opatrenia potrebné na zabezpečenie toho, aby im príslušní hospodárski prevádzkovatelia poskytovali požadované informácie včas.
Článok 3
Informácie o skladových zásobách prvých spracovateľských závodov sa oznamujú v súlade s prílohou III.
Článok 4
Nariadenie (EHS) č. 1771/93 sa týmto zrušuje s účinnosťou od zberu v roku 2000.
Článok 5
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Bude sa uplatňovať od zberu v roku 2000.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. decembra 1999